Poštovani roditelji/staratelji,

nakon tragičnog događaja u OŠ Prečko i prema naputcima nadležnih institucija od 7. siječnja 2025. primjenjujemo pojačane mjere sigurnosti ulaska u školu. Mjere povećanja sigurnosti u školi donose se na temelju Protokola Ministarstva znanosti, obrazovanja i mladih koji je na snazi od 2. siječnja 2025. i odnose se na sve osobe za vrijeme boravka u školskoj ustanovi te osobe koje, sukladno ugovoru, koriste prostore školske ustanove za sportske, edukativne, poslovne ili druge svrhe (npr. škole stranih jezika, sportske udruge, umjetničke škole i sl.) uključujući učenike, djelatnike, roditelje ili skrbnike i druge vanjske posjetitelje.

**Škola će biti zaključana tijekom radnog vremena za sve posjetitelje Škole.** Molimo vas da se pridržavate sljedećeg:

* najavljujte svoj dolazak e-porukom ili telefonskim pozivom
* nakon što pozvonite na glavnom ulazu u školu, pričekajte osoblje
* poštujte vrijeme dolaska na informativne razgovore i roditeljske sastanke i pričekajte ispred glavnog ulaza da po vas dođe učitelj / stručni suradnik kod kojeg ste najavljeni
* po učenika dolazite u točno dogovoreno vrijeme
* ne nosite torbe i ruksake umjesto učenika u prostor škole
* ne donosite naknadno pribor i hranu učenicima (osim u iznimnim situacijama kada je to potrebno zbog zdravstvenog stanja učenika – lijekovi
* poštujte vrijeme početka nastave
* učenike, prema Kućnom redu, pratite do ulaznih vrata gdje će ih dočekati dežurni učitelji
* ako postoji potreba ranijeg odlaska učenika koji pohađaju produženi boravak, po njih dolazite u vrijeme unaprijed dogovoreno s učiteljicom (učenici koji odlaze ranije, ne vraćaju se u školu)
* po učenike koji pohađaju izvannastavne aktivnosti u prostoru škole u suprotnoj smjeni od redovne nastave dolazite na vrijeme i preuzimate ih od voditelja aktivnosti
* ponovite učenicima da se nakon nastave ne zadržavaju u školskom dvorištu i igralištima
* ako učenik sam dolazi na izvannastavne aktivnosti i nakon izvannastavnih aktivnosti ide sam kući, dužni ste napisati izjavu o tome i predati je voditelju aktivnosti
* ako kasnite po učenika nakon izvannastavnih aktivnosti, dužni ste telefonski kontaktirati voditelja aktivnosti
* ako kasnite po učenika nakon produženog boravka, dužni ste obavijestiti učitelja.

Tijekom odmora učenicima nije dopušten izlazak izvan prostora školske ustanove.

Kada vremenske prilike dopuštaju, učenici produženog boravka borave na školskom dvorištu s učiteljicama.

Navedene mjere provode se u svrhu pojačane sigurnosti za učenike i djelatnike. O naknadnim uputama nadležnih institucija bit ćete pravovremeno obaviješteni. Želimo da se svi u Školi osjećaju sigurno i dobro kao što je bilo i do sada, što možemo postići poštivanjem mjera i protokola uz obostranu suradnju. Ako je nekim učenicima potrebna pomoć zbog tragičnog događaja, molimo da kontaktirate stručnu službu Škole.

Zahvaljujemo na razumijevanju uz srdačan pozdrav.

Ravnateljica i djelatnici Škole